Сергей Есенин
Ветри, ветри, о, снежни ветри…

Превод от руски: Андрей Германов, 1972

chitanka.info

Ветри, ветри, о, снежни ветри,

заметете моя прежен живот.

Искам аз да съм отрок светъл

или цвете под росния свод.

С плач на свирка пастирска аз искам

да умра без следа за светът.

Звънки звездни звънчета плиска

във ушите ми днеска снегът.

Как той хубаво пее и просто

и тъгата си дави във мрак.

Бих стоял като кленче росно

покрай пътя на един крак.

Бих прегръщал сред конски муцуни

с радост всяко храстче добро.

Ах, издигайте, лапи лунни,

мойта скръб в небесата с ведро.

1919

Издание: Сергей Есенин. Избрани стихотворения и поеми. Издателство „Народна култура“, 1972

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.